Τζέφρι Χιλ

Ο σερ Τζέφρι Ουίλιαμ Χιλ (αγγλικά: Sir Geoffrey William Hill) (18 Ιουνίου 1932- 30 Ιουνίου 2016) ήταν Άγγλος ποιητής και πανεπιστημιακός καθηγητής. Θεωρείται ένας από τους σπουδαιότερους ποιητές του 20ού αιώνα.

 Βιογραφικά στοιχεία 
Ο Τζέφρι Χιλ γεννήθηκε το 1932 στο Μπρόμσγκροουβ, στο Γουόρστερσαϊρ στα Δυτικά Μίντλαντς της Αγγλίας το 1932 και ήταν γιος αστυνομικού. Όταν ήταν έξι ετών, η οικογένειά του μετακόμισε στο κοντινό Φαίρφιλντ, όπου φοίτησε στο τοπικό δημοτικό σχολείο και μετά στο γυμνάσιο. Το 1950 έγινε δεκτός στο κολέγιο Κεμπλ του πανεπιστημίου της Οξφόρδης για να σπουδάσει αγγλικά, όπου δημοσίευσε τα πρώτα του ποιήματα το 1952, σε ηλικία είκοσι ετών.

Μετά την αποφοίτησή του από την Οξφόρδη, ο Χιλ ξεκίνησε ακαδημαϊκή καριέρα, διδάσκοντας στο πανεπιστήμιο του Λιντς από το 1954 έως το 1980. Στη συνέχεια δίδαξε ένα χρόνο στο πανεπιστήμιο του Μπρίστολ και από το 1981 έως το 1988 στο κολέγιο Εμμάνουελ του πανεπιστημίου του Κέιμπριτζ . Εγκαταστάθηκε στις Ηνωμένες Πολιτείες, όπου εργάστηκε ως καθηγητής λογοτεχνίας και θεολογίας στο πανεπιστήμιο της Βοστώνης. Το 2006, επέστρεψε στο Κέιμπριτζ. Από το 2010 έως το 2015 κατείχε τη θέση του καθηγητή ποίησης στο Πανεπιστήμιο της Οξφόρδης. Ήταν μέλος της Βασιλικής Εταιρείας Λογοτεχνίας της Μεγάλης Βρετανίας, της Αμερικανικής Ακαδημίας Τεχνών και Επιστημών (1996), βραβεύτηκε, μεταξύ άλλων, με τα λογοτεχνικά βραβεία Hawthorne (1969) και Κόστα (1971).Το 2012 ανακηρύχθηκε Ιππότης για τις υπηρεσίες του στη λογοτεχνία. 

Ο Χιλ παντρεύτηκε δύο φορές. Από τον πρώτο του γάμο, που κατέληξε σε διαζύγιο, απέκτησε τέσσερα παιδιά. Ο δεύτερος γάμος του με την Αμερικανίδα λιμπρετίστα και Αγγλικανή ιερέα Άλις Γκούντμαν, με την οποία απέκτησαν μια κόρη, έγινε το 1987 και κράτησε μέχρι τον θάνατό του Χιλ. Πέθανε στο Κέιμπριτζ στις 30 Ιουνίου 2016 σε ηλικία 84 ετών.

 Δημιουργικότητα 
Έκανε το ντεμπούτο του ως ποιητής το 1952. Το έργο του Χιλ διακρίνεται για τη σοβαρότητα, τον υψηλό ηθικό τόνο, την ακραία υπαινικτικότητα και την αφοσίωσή του στην ιστορία, τη θεολογία και τη φιλοσοφία. Αυστηρός στη φόρμα και δύσκολος στην έκφραση, ο μεταφυσικός λυρισμός του αναπτύσσει την ποιητική των Τζον Νταν, Ουίλιαμ Μπλέικ και Τζέραρντ Μάνλεϊ Χόπκινς. Στα ποιήματά του κυριαρχεί μία σοβαρή αγωνία για την έκπτωση των ηθών και του επιπέδου, στον πολιτισμό και την πολιτική.  Ασχολήθηκε με βίαια επεισόδια στη βρετανική και ευρωπαϊκή ιστορία, μεταξύ των οποίων και για το Ολοκαύτωμα. Στα μεταγενέστερα έργα του εξετάζει ζητήματα ηθικής, κρίσης, λογοτεχνικής παραγωγής και συμμετοχής στα κοινά. Το 1986, ο Αμερικανός κριτικός λογοτεχνίας Χάρολντ Μπλουμ τον χαρακτήρισε ως «τον πιο σημαντικό εν ζωή Βρετανό ποιητή».

Ο Χιλ απάντησε στη συχνά επικαλούμενη κατηγορία ότι η ποίησή του είναι «δύσκολη»: 

 «Κατά την άποψή μου, η δύσκολη ποίηση είναι η πιο δημοκρατική, γιατί κάνει τους αναγνώστες να υποθέσουν ότι είναι έξυπνα ανθρώπινα όντα. Τόσο μεγάλο μέρος της σημερινής λαϊκιστικής ποίησης αντιμετωπίζει τους ανθρώπους σαν να ήταν ανόητοι. Και αυτή η συγκεκριμένη πτυχή, όπως και η πτυχή της λήθης της παράδοσης, πάνε μαζί». 

 Έργα 

 Ποίηση 

 For the Accidents (1958)
 King Log (1968)
 Mercian Hymns (1971)
 Tenebrae (1978)
 The Mystery of the Charity of Charles Péguy (1983)
 New and Collected Poems (1994)
 Canaan (1997)
 The Triumph of Love (1998)
 Speech! Speech! (2000)
 The Orchards of Syon (2002)
 Scenes from Comus (2005)
 Without Title (2006)
 Selected Poems (2006)
 A Treatise of Civil Power (Clutag Press, 2005)

 Δοκίμια 

 The Lords of Limit (1984)
 The Enemy's Country (1991)
 Style and Faith (2003) 

 Παραπομπές 

Κατηγορία:Άγγλοι ποιητές